
Text rozhodnutia
Súd: Krajský súd Bratislava Spisová značka: 1Cob/214/2013 Identifikačné číslo súdneho spisu: 1507205593 Dátum vydania rozhodnutia: 25. 02. 2015 Meno a priezvisko sudcu, VSÚ: JUDr. Andrea Haitová ECLI: ECLI:SK:KSBA:2015:1507205593.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Andrey Haitovej a členiek senátu JUDr. Eleny Ondrišovej a JUDr. Miroslavy Janečkovej v právnej veci žalobcu: Československá obchodná banka, a. s., Michalská 18, 815 63 Bratislava, IČO: 36 854 140, zastúpeného advokátskou kanceláriou Geško, Hulín a partneri, s. r. o., Velehradská 33, Bratislava, IČO: 35 922 907, proti žalovaným: X. G. M., P.. Č.. XXXXXX/XXXX, XXX XX C. XXX, zastúpený opatrovníčkou G. M., zamestnankyňou Okresného súdu Bratislava IV a X. J. C., P.. Č.. XXXXXX/XXX, XXX XX C. XXX, o zaplatenie 2.367,57 Eur s príslušenstvom, o odvolaní žalobcu proti rozsudku Okresného súdu Bratislava V zo dňa 19. 03. 2013 č. k. 21Cb/2/2008-270, takto r o z h o d o l : Krajský súd v Bratislave rozsudok Okresného súdu Bratislava V č. k. 21Cb/2/2008-270 zo dňa 19. 03. 2013 p o t v r d z u j e . Žalovaným v 1. a 2. rade súd náhradu trov odvolacieho konania nepriznáva. o d ô v o d n e n i e : Rozsudkom napadnutým odvolaním zamietol súd prvého stupňa žalobu žalobcu v časti úroku z úveru vo výške 359,33 Eur za obdobie od 12. 05. 2005 do 11. 12. 2006 a vo výške 13,9 % ročne zo sumy 1.518,78 Eur od 12. 12. 2006 do zaplatenia. O trovách konania rozhodol súd prvého stupňa tak, že žalovaným v 1. a 2. rade náhradu trov konania nepriznal. Z odôvodnenia rozhodnutia súdu prvého stupňa vyplýva, že právny predchodca žalobcu Československá obchodní banka, a. s., Na Příkopě 854/14, Praha 1 - Nové Město, Česká republika, IČO: 00 001 350 vo veci týkajúcej sa jej organizačnej zložky Československá obchodní banka, a. s., pobočka zahraničnej banky v SR, Michalská 18, 815 63 Bratislava, IČO: 30 805 066 sa žalobou podanou dňa 22. 02. 2007 domáhala proti žalovaným solidárneho zaplatenia sumy vo výške 71.325,55 Sk (2.367,57 Eur) s úrokom z úveru zo sumy 45.754,62 Sk (1.518,76 Eur) vo výške 13,9 % ročne od 12. 12. 2006 do zaplatenia, s úrokom z omeškania zo sumy 57.576,80 Sk (1.911,20 Eur) vo výške 15 % ročne od 12. 12. 2006 do zaplatenia a s úrokom z omeškania zo sumy 2.858,06 Sk (94,87 Eur) vo výške 20 % ročne od 13. 12. 2006 do zaplatenia a náhrady trov konania vo výške 15.802,- Sk (524,53 Eur) titulom plnenia zo Zmluvy o ČSOB spotrebiteľskom úvere č. 265625 uzatvoreným medzi právnym predchodcom žalobcu a žalovaným v 1. rade dňa 12. 05. 2004 a z titulu plnenia zo Zmluvy o bežnom účte a balíku produktov a služieb ČSOB POHODA uzatvorenej medzi právnym predchodcom žalobcu a žalovaným v 1. rade dňa 11. 05. 2004. Rozsudkom č. k. 21Cb/2/2008-188 zo dňa 30. 11. 2010 rozhodol súd prvého stupňa tak, že žalovanému v 1. rade uložil povinnosť zaplatiť žalobcovi sumu vo výške 94,87 Eur spolu s úrokom z omeškania vo výške 20 % ročne od 13. 12. 2006 do zaplatenia a nahradiť mu trovy konania vo výške 16,51 Eur k rukám právneho zástupcu žalobcu, všetko do troch dní po právoplatnosti rozsudku. Žalovaným v 1. a 2. rade uložil súd prvého stupňa povinnosť spoločne a nerozdielne zaplatiť žalobcovi sumu vo výške 1.913,47 Eur spolu s úrokom z omeškania vo výške 15 % ročne zo sumy 1.551,97 Eur od 12. 12. 2006 do zaplatenia a nahradiť mu trovy konania vo výške 333,06 Eur k rukám právneho zástupcu žalobcu a súčasne povolil žalovaným v 1. a 2. rade splácať žalobcovi priznanú istinu úveru a jej príslušenstvo splátkami po 60,- Eur mesačne, počnúc mesiacom január 2011, vždy k 20. dňu každého mesiaca až do zaplatenia celého dlhu pod následkom straty výhody splátky pri nezaplatení jednej splátky. Vo zvyšku súd prvého stupňa žalobu žalobcu zamietol a žalovaným v 1. a 2. rade náhradu trov konania nepriznal. Súd prvého stupňa z vykonaného dokazovania zistil, že právny predchodca žalobcu a žalovaný v 1. rade uzatvorili dňa 12. 05. 2004 zmluvu o bežnom účte a balíku produktov a služieb ČSOB POHODA, predmetom ktorej bolo zriadenie a vedenie bežného účtu pre žalovaného v 1. rade číslo 4001292080/7500 v slovenských korunách (ďalej len „zmluva o bežnom účte“). Žalovaný v 1. rade sa zaviazal podľa zmluvy o bežnom účte čerpať peňažné prostriedky a vystavovať platobné príkazy len do výšky voľných peňažných prostriedkov na účte alebo do výšky zmluvne povoleného prečerpania. Pre prípad zmluvne nepovoleného prečerpania peňažných prostriedkov na účte sa účastníci dohodli na úročení debetného zostatku debetnou úrokovou sadzbou vyhlasovanou žalobcom. Ku dňu 12. 12. 2006 vykazoval debetný zostatok účtu žalovaného v 1. rade výšku 2.858,06 Sk (94,87 Eur), ktorý žalovaný neuhradil, a preto súd prvého stupňa priznal žalobcovi voči žalovanému v 1. rade nárok na zaplatenie peňažnej sumy vo výške 2.858,06 Sk (94,87 Eur) úročenú úrokom z omeškania vo výške 20 % ročne v súlade so sadzobníkom poplatkov a úrokových sadzieb žalobcu od 13. 12. 2006. Právny predchodca žalobcu uzatvoril dňa 12. 05. 2004 so žalovaným v 1. rade a žalovaným v 2. rade ako spoludlžníkmi zmluvu o ČSOB spotrebiteľskom úvere, na základe ktorej žalobca poskytol žalovaným v 1. a 2. rade bezúčelový spotrebiteľský úver vo výške 60.000,- Sk(1.991,64 Eur). Žalovaní sa zaviazali splácať poskytnutý úver spolu s pevným úrokom vo výške 13,9 % ročne v mesačných splátkach po 2.047,74 Sk (67,97 Eur) počas 36 mesiacov, pričom prvá splátka bola splatná dňa 12. 06. 2004 a posledná vo výške 2.047,95 Sk (67,98 Eur) bola splatná dňa 12. 05 .2007 (ďalej len „zmluva o spotrebiteľskom úvere“). Poskytnutý úver bol žalovanému v 1. rade pripísaný na jeho bežný účet vedený u žalobcu ku dňu 12. 05. 2004. Žalobca vyzýval dňa 16. 06. 2005 žalovaných v 1. a v 2. rade ako spoludlžníkov na zaplatenie poskytnutého úveru, výzva im bola doručená dňa 21. 06. 2005. Z dôvodu omeškania sa žalovaných so zaplatením viac ako dvoch úverových splátok, žalobca úver ku dňu 12. 08. 2005 zosplatnil. Oznámenie o zosplatnení úveru doručil žalobca žalovanému v 2. rade dňa 17. 08. 2005 a žalovanému v 1. rade uložením na pošte dňa 21. 08. 2005. Ku dňu 11. 12. 2006 predstavoval záväzok žalovaných v 1. a 2. rade zo zmluvy o spotrebiteľskom úvere 2.272,70 Eur pozostávajúci z nezaplatenej istiny 1.518,76 Eur, úrokov z úveru vo výške 359,23 Eur, úrokov z omeškania vo výške 361,50 Eur a poplatkov vo výške 33,19 Eur. Žalobca si uplatnil úroky z úveru vo výške 13,9 % ročne od 13. 12. 2006 do zaplatenia podľa článku IV zmluvy o spotrebiteľskom úvere a z časti istiny, úrokov z úveru a poplatkov v celkovej sume 2.911,20 Eur aj úrok z omeškania vo výške 15 % ročne od 13. 12. 2006 do zaplatenia v súlade s § 369 ods. 1 Obchodného zákonníka a článku IV zmluvy o spotrebiteľskom úvere. Z hľadiska právneho posúdenia veci, súd prvého stupňa s poukazom na § 503 ods. 1 Obchodného zákonníka, ktorý bráni kapitalizácii úrokov z úveru po jeho zosplatnení, s poukazom na účastníkmi dohodnutú ročnú percentuálnu mieru nákladov vo výške 8,8 % ročne a na skutočnosť, že sa v prejednávanej veci jedná o spotrebiteľský úver podľa § 53 Občianskeho zákonníka, priznal súd prvého stupňa žalobcovi nárok na dlžnú sumu istiny, úrokov a poplatkov ku dňu 12. 08. 2005, teda ku dňu zosplatnenia zvyšku úveru v sume 1.551,97 Eur spolu s úrokom z omeškania vo výške 15 % ročne za obdobie od 13. 08. 2005 do 11. 12. 2006 vyčíslených v sume 361,50 Eur, spolu v čiastke 1.913,47 Eur a pokračujúci úrok z omeškania od 12. 12. 2006 do zaplatenia vo výške dohodnutej účastníkmi v zmluve o spotrebiteľskom úvere. Z dôvodu, že počnúc 13. 12. 2006 vznikol žalobcovi nárok na úrok z omeškania, ktorý nie je možné kapitalizovať, priznal prvostupňový súd žalobcovi nárok na zaplatenie istiny pozostávajúcej zo zostatku nezaplateného a poskytnutého úveru a vyúčtovaných úrokov z úveru a poplatkov ku dňu 12. 08. 2005 a vo zvyšku, t. j. v časti uplatňovaného úroku z úveru za obdobie od ukončenia úverového vzťahu zosplatnením (od 12. 08. 2005 do 11. 12. 2006) vo výške 359,23 Eur a za obdobie od 12. 12. 2006 do zaplatenia v sadzbe 13,9 % ročne žalobu žalobcu zamietol. Po zrušení rozhodnutia odvolacím súdom, rozhodol súd prvého stupňa napadnutým rozsudkom a vo vzťahu k úroku z úveru dospel k záveru, že sa jedná o spotrebiteľskú úverovú zmluvu, ktorej obsah žalovaní nemali možnosť reálne ovplyvniť a ako neprijateľnú zmluvnú podmienku obsiahnutú v spotrebiteľskej zmluve posúdil prvostupňový súd zmluvné dojednania účastníkov obsiahnuté na formulári a umožňujúce žalobcovi v prípade omeškania alebo predčasného zosplatnenia úveru požadovať súčasne úrok z úveru aj úrok z omeškania. Výška oboch úrokov zodpovedala sadzbe 28,9 % ročne, ktorú vyhodnotil prvostupňový súd ako rozpornú s ustanoveniami občianskeho práva. O trovách ďalšieho konania rozhodol súd prvého stupňa v súlade s § 142 ods. 1 O.s.p., ale pretože žalovaným v konaní žiadne trovy nevznikli, ich náhradu žalovaným prvostupňový súd nepriznal. Proti rozsudku prvostupňového súdu podal žalobca prostredníctvom právneho zástupcu v zákonnej lehote odvolanie a žiadal, aby odvolací súd rozhodnutie súdu prvého stupňa zrušil a vrátil mu vec na ďalšie konanie a rozhodnutie, alternatívne napadnutý rozsudok zmenil. Svoje odvolanie žalobca odôvodnil nesprávnymi skutkovými zisteniami a nesprávnym právnym posúdením veci súdom prvého stupňa. Žalobca uviedol, že súdy sa nevysporiadali a nezaujali stanovisko ku kapitalizácii úrokov. Zákonnú právnu úpravu obsiahnutú v § 503 ods. 1, 2 Občianskeho zákonníka považuje žalobca za dispozitívnu. Z uvedeného vyvodzuje záver, že splatnosť úrokov môže byť určená predovšetkým zmluvou o úvere a ak zmluva neobsahuje odchylné dojednanie, uplatní sa zákonná úprava. Pre prípad dohody účastníkov o splácaní úveru v splátkach, je dlžník povinný zaplatiť spolu so splátkou úveru aj úroky z tejto splátky. Podľa žalobcu z článku IV zmluvy o spotrebiteľskom úvere mu vyplýva oprávnenie ďalej úročiť zosplatnenú istinu úrokovou sadzbou 13,9 % p. a., pričom zosplatnenie nemá žiaden vplyv na ďalšie úročenie úveru a navyše je nezaplatený zvyšok úveru úročený aj sadzbou úroku z omeškania. Z článku IV zmluvy o spotrebiteľskom úvere vyplýva právo žalobcu úročiť úroky z úveru ako aj poplatky po termíne splatnosti úrokom z omeškania. Žalobca sa preto nestotožnil s názorom súdu prvého stupňa v tom, že po zosplatnení úveru stráca nárok na úroky z úveru, ani v posúdení neprijateľnej zmluvnej podmienky. Žalovaní sa k odvolaniu žalobcu nevyjadrili. Krajský súd ako súd odvolací, po zistení, že odvolanie bolo podané oprávnenou osobou a včas (§ 201, 204 O.s.p.), proti rozhodnutiu, proti ktorému je tento opravný prostriedok prípustný (§ 202 O.s.p.) a v zákonom stanovenej lehote (§ 204 O.s.p.), preskúmal napadnutý rozsudok súdu prvého stupňa v medziach daných rozsahom a dôvodmi odvolania a dospel k záveru, že rozsudok súdu prvého stupňa je vecne správny. Odvolací súd po preskúmaní napadnutého rozsudku, ako aj celého obsahu spisového materiálu dospel k záveru, že súd prvého stupňa zistil v potrebnom rozsahu skutkový stav, na základe vykonaných dôkazov dospel k správnym skutkovým zisteniam a vec i správne právne posúdil. Zo spisového materiálu súdu prvého stupňa odvolací súd zistil, že účastníci uzatvorili dňa 12. 05. 2004 zmluvu o ČSOB spotrebiteľskom úvere č. 265625, predmetom ktorej bol záväzok žalobcu poskytnúť žalovaným v 1. a 2. rade bezúčelový spotrebiteľský úver vo výške 1.991,64 Eur a záväzok žalovaných splácať poskytnutý úver spolu s pevným úrokom vo výške 13,9 % ročne v mesačných splátkach po 67,97 Eur počas 36 mesiacov. Peňažné prostriedky z úveru boli žalovanému v 1. rade pripísané na jeho bežný účet vedený žalobcu ku dňu 12. 05. 2004. Žalobca namietal, že jeho nárok na zaplatenie úrokov z úveru ako aj poplatkov trvá aj po zosplatnení úveru a nesúhlasil so záverom súdu, že ustanovenie zmluvy o úvere, ktorý zakladá nárok na zaplatenie úroku z úveru po jeho zosplatnení ako aj z poplatkov, a to až do ich zaplatenia je neprijateľnou zmluvnou podmienkou. Aj keď úverová zmluva bola medzi účastníkmi uzatvorená pred 01. 01. 2008, teda pred novelou Občianskeho zákonníka zákonom č. 568/2007 Z. z., ktorý zmenil definíciu spotrebiteľských zmlúv, je potrebné úverovú zmluvu uzatvorenú medzi účastníkmi považovať za spotrebiteľskú zmluvu v zmysle § 23a zákona č. 634/1992 Zb. o ochrane spotrebiteľa v znení platnom do 01. 03. 2006. V zmysle § 23a zákona č. 634/1992 Zb. sa totiž za spotrebiteľské zmluvy považujú aj zmluvy uzavreté podľa Občianskeho zákonníka, Obchodného zákonníka, ako aj všetky iné zmluvy, ktorých charakteristickým znakom je, že sa uzavierajú vo viacerých prípadoch, a je obvyklé, že spotrebiteľ obsah zmluvy podstatným spôsobom neovplyvňuje. Úverová zmluva tvoriaca právny základ nároku uplatneného navrhovateľom je teda spotrebiteľskou zmluvou, keďže ide podľa jej formy o zmluvu uzatváranú vo viacerých prípadoch a obvykle spotrebiteľ neovplyvňuje jej obsah. Na takúto zmluvu potom súd prvého stupňa správne aplikoval ustanovenia § 52 ods. 2 a § 54 ods. 4 písm. k) a ods. 5 Občianskeho zákonníka týkajúce sa neprijateľnej zmluvnej podmienky a jej neplatnosti a aplikácia uvedeného zákonného ustanovenia je v súlade s povinnosťou vykladať vnútroštátne právo v súlade s právom EÚ, v tomto prípade v súlade so smernicou Rady 93/13/EHS o nekalých podmienkach spotrebiteľských zmluvách. Odvolací súd sa stotožnil s napadnutým rozsudkom súdu prvého stupňa a ako vecne správne rozhodnutie v zmysle § 219 ods. 2 O.s.p. potvrdil. O náhrade trov odvolacieho konania odvolací súd rozhodol podľa § 224 ods. 1 O.s.p. v spojení s ustanovením § 142 ods. 1 O.s.p., podľa ktorého účastníkovi, ktorý mal vo veci plný úspech, prizná súd náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal. Žalovaní mali v odvolacom konaní síce plný úspech, ale žiadne trovy odvolacieho konania im nevznikli, ani žiadne zo spisu nevyplývali a títo si žiadne trovy odvolacieho konania ani neuplatňoval, a preto im krajský súd ich náhradu nepriznal. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto rozhodnutiu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1507205593.3 (dáta aktuálne k 9. 11. 2026). Záväzné je znenie zverejnené súdom.




